РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/142-24

28. октобар 2024. године

Б е о г р а д

З А П И С Н И К

ПЕТЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 25. ОКТОБРА 2024. ГОДИНЕ

Седница је почела у 11.31 часова.

Седницом је председавао Угљеша Марковић, председник Одбора.

Седници су присуствовали чланови Одбора: Томислав Јанковић, Драган Јовановић, Бранислав Јосифовић, Мирослав Кондић, Јасмина Каранац, Роберт Козма, Мирослав Петрашиновић, Сташа Стојановић, Ђорђе Станковић, Весна Савовић Петковић, Ненад Филиповић и Далибор Шћекић.

Седници Одбора су присуствовали заменици чланова Одбора: Слободан Илић (заменик др Татјане Марковић Топаловић).

Седници нису присуствовали чланови Одбора: Мила Поповић, Драган Станојевић, Предраг Марсенић нити њихови заменици.

Седници су присуствовали из Министарства информисања и телекомуникација:

Дејан Ристић, министар, Милан Добријевић, државни секретар, Катарина Томашевић, помоћник министра за електронске комуникације и поштански саобраћај, Никола Бићанин, помоћник министра за информационо друштво и информациону безбедност.

Одбор је већином гласова (13 „за“, 1 „уздржан“) у складу са предлогом председника Одбора усвојио следећи

Д н е в н и р е д:

1. Разматрање Информације о раду Министарства информисања и телекомуникација за период од 1. априла 2024. године до 30. јуна 2024. године (број 02-1820/24 од 26.07.2024. године);
2. Разматрање Информације о раду Министарства информисања и телекомуникација за период од 1. јула 2024. године до 30. септембра 2024. године ( број 02-1820/24-2 од 07.10.2024. године).

.

Пре преласка на разматрање утврђеног дневног реда председник Одбора је предложио да се обави заједнички претрес прве и друге тачке дневног реда. Одбор је већином гласова (12 „за“ , 1 „против“, 1 „није гласао“), прихватио предлог.

Прва и друга тачка дневног реда:

- **Разматрање Информације о раду Министарства информисања и телекомуникација за период од 1. априла 2024. године до 30. јуна 2024. године;**

- **Разматрање Информације о раду Министарства информисања и телекомуникација за период од 1. јула 2024. године до 30. септембра 2024. године**

У уводном излагању, Дејан Ристић, министар информисања и телекомуникација истакао је да је Република Србија у сектору телекомуникација водећа земља региона југоисточне Европе. Као пример томе посматра се раст прихода у сектору ИТ услуга који је у односу на претходни период увећан девет пута. ИТ сектор постаје најбрже растућа и најприходовнија грана у Републици Србији. Потребно је истаћи да је посебно битна сарадња са образовним институцијама, потребни су нам стручњаци који су са простора Републике Србије, а не увезени. Битно је напоменути постојање института који су везани за ову делатост као што је Институт за вештачку интелигенцију са седишем у Новом Саду, Дата центар са седиштем у Крагујевцу. То што се поједини институти не налазе у Београду показатељ је да се мисли на развој целе земље. Када се спомиње државни Дата центар потребно је споменути да је то једна од осам таквих институција у Европи, Дата центар је изузетно значајан за нашу земљу са улогом институције која се бави очувањем информационе безбедности Републике Србије, заслужан је за позиционирање Републике Србије у прву групу земаља по оценама информационе безбедности. У комерцијалном делу центра своје податке чувају светске компаније што довољно говори о позицији самог центра и Републике Србије.

Треба напоменути да је у извештајном периоду доста труда уложено у законодавне акивности што се кроз поднете извештаје може видети.

У 2025. години очекујемо успостављање 5Г система у Републици Србији. Акционим планом развоја поштанских услуга у Републици Србији преузета је обавеза измене прописа па се може очекивати у процедури и Предлог закона о изменама и допунама Закона о поштанским услугама.

Оно што је битно напоменути је да је од успостављања система „Пронађи ме“ систем једном употребљен. Ради се на унапређењу система са упозорењима грађанима од несрећа или непогода којима се угрожава здравље и живот људи и њихове имовине. Унапређења се раде у сарадњи са Сектором за ванредне ситуације Министарства унутрашњих послова.

Треба наглaсити да је у извештајном периоду повећану активност имао и Национални контакт центар за безбедност деце на интернету и да је на тему безбедност деце на интернету одржано више од двадесет презентација.

На крају свог излагања, Дејан Ристић, министар информисања и телекомуникација издвојио је три битна пројекта за само министарство, али и за грађане Републике Србије.

Први је развој широкопојасне комуникационе инфраструктуре у рурални пределима Републике Србије, други значајан пројекат је Пројекат дигитализације туристичке понуде Србије и трећи је Систем за хитно и рано упозоравање и обавештавање грађана у случају надолазеће и непосредне непогоде или несреће путем смс на тачно одређеном географском подручју.

У дискусији су учествовали народни посланици: Угљеша Марковић, Ђорђе Станковић, Бранко Миљуш, Драган Јовановић, Мирослав Петрашиновић, Сташа Стојановић и Роберт Козма.

Сагласно члану 229. Пословника Народне скупштине, Одбор је размотрио Информацију о раду Министарства информисања и телекомуникација за период од 1. априла 2024. године до 30. јуна 2024. године, и већином гласова (10 „за“, 2 „против“, 2 „није гласало“) одлучио да је прихвати.

Сагласно члану 229. Пословника Народне скупштине, Одбор је размотрио Информацију о раду Министарства информисања и телекомуникација за период од 1. јула 2024. године до 30. септембра 2024. године, и већином гласова (11 „за“, 3 „против“) одлучио да је прихвати.

\*

\* \*

Седница је закључена у 12.43 часова.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ОДБОРА ПРЕДСЕДНИК ОДБОРА

Маја Димитријевић Угљеша Марковић